Id-Deċiżjoni tal-Kummissjoni
tas-17 ta’ Lulju 2002
li tirrigwarda l-kwestjonarju li għandu x’jaqsam mad-Direttiva tal-Kunsill 96/82/KE dwar il-kontroll tar-riskji ta’ inċidenti maġġuri li jinvolvu s-sustanzi perikolużi
(innotifikata bin-numru tad-dokument C(2000) 2656)
(2002/605/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 96/82/KE tad-9 ta’ Diċembru 1996 dwar il-kontroll tar-riskji ta’ l-inċidenti maġġuri li jinvolvu s-sustanzi perikolużi [1], u b’mod partikolari l-Artikolu 19 tagħha,
Billi:
(1) L-Artikolu 19(4) tad-Direttiva 96/82/KE teħtieġ illi l-Istati Membri jirrapportaw dwar l-implimentazzjoni ta’ din id-Direttiva fuq il-bażi ta’ kull tliet snin.
(2) Dan ir-rapport irid jiġi stabbilit fuq il-bażi ta’ kwestjonarju jew deskrizzjoni fil-qosor abbozzati mill-Kummissjoni skond il-proċedura ddikjarata fl-Artikolu 6 tad-Direttiva 91/692/KEE tat-23 ta’ Diċembru 1991 dwar ir-rapporti ta’ standardizzazzjoni u razzjonalizzazzjoni rigward l-implimentazzjoni ta’ ċerti Direttivi li għandhom x’jaqsmu ma’ l-ambjent [2].
(3) Il-perjodu taż-żmien ta’ tliet snin ikopri s-snin mis-sena 2003 sas-sena 2005 inklussivi.
(4) Il-miżuri previsti f’din id-Deċiżjoni huma skond l-opinjoni mogħtija mill-Kumitat stabbilit skond l-Artikolu 6 tad-Direttiva 91/692/KEE,
ADOTTAT DIN ID-DEĊIŻJONI:
L-Artikolu 1
Il-kwestjonarju kif mehmuż ma’ l-Anness huwa hawhekk adottat.
L-Artikolu 2
L-Istati Membri għandhom ifasslu rapport li jkopri l-perjodu taż-żmien mis-sena 2002 sas-sena 2005 inklussivi skond il-kwestjonarju fl-Anness.
L-Artikolu 3
L-Istati Membri għandhom jipprovdu dan ir-rapport lill-Kummissjoni l-iktar tard sat-30 ta’ Settembru 2006.
L-Artikolu 4
Din id-Deċiżjoni hija indirizzata lill-Istati Membri.
Magħmula fi Brussel, fis-17 ta’ Lulju 2002.